Samkomubann, atvinnuleysi, heimavinna og tilheyrandi álag á fjölskyldur virðist ekki hafa leitt til fleiri sambandsslita í heimsfaraldrinum, lögskilnuðum fækkaði að minnsta kosti. Sambandsráðgjafi segir faraldurinn hafa útrýmt gráum svæðum, fólk vilji annað hvort vera saman eða skilja og lítið þar á milli.
Tölur Þjóðskrár sýna að fyrstu tvo mánuði þessa árs slitu 172 einstaklingar hjúskap, skilnaðir í janúar og febrúar hafa ekki verið færri síðan árið 2015 og þó hefur fólki fjölgað. Heilt yfir virðist skilnaðartíðni lítið hafa breyst. Í fyrra voru skilnaðir nokkuð færri en meðaltal undanfarinna ára. Áslaug Kristjánsdóttir, sambands- og kynlífsráðgjafi, segir að í faraldrinum hafi valkostirnir orðið skýrari í huga fólks.
Það varð ekkert grásvæði lengur í vinnunni minni, það var fólkið sem kom af því það vildi skilja og vildi aðstoð við það, eða fólk sem var alveg ákveðið í því að láta þetta ganga og vildi aðstoð við það. Það hætti að vera þetta, æi við vitum það ekki alveg, þetta fór meira í sitthvorar öfgarnar.
Það dró verulega úr hjónavígslum í faraldrinum en það er ekki þar með sagt að fólk hafi hætt að gifta sig, í fyrra gengu 3571 í hnapphelduna, gripu tækifærið þegar faraldurinn lá í láginni eða héldu litla athöfn. Þó ástin hafi ítrekað sigrað veiruvána í fyrra hafa hjónavígslur ekki verið færri síðan árið 2016. Miðsumarskúfurinn var miklu lægri en árið 2019, jólakúfurinn sömuleiðis og í apríl voru skilnaðir fleiri en brúðkaup, það var einfaldlega ekki veislufært og félagslíf landsmanna að miklu leyti bundið við að sjá framan í Ölmu, Þórólf og Víði daglega.
Í fyrra fækkaði hjónavígslum hjá sýslumanni skarpt, síðustu ár hefur verið mikið um að erlendir ferðamenn komi hingað til að gifta sig en það datt alveg niður í faraldrinum. Nú er þetta aðeins að taka við sér aftur. Prestar Þjóðkirkjunnar hafa orðið varir við uppsafnaða þörf para til að ganga í það heilaga og síðustu vikur hefur veraldlegum brúðkaupsbókunum hjá Siðmennt líka fjölgað hratt, framkvæmdastjórinn segir aldrei að vita nema giftingarsumarið verði rosalegt þótt hann búist við því að stóra bomban verði sumarið 2022.
Lögskilnuðum fækkaði í heimsfaraldrinum. Sambandsráðgjafi segir faraldurinn hafa útrýmt gráum svæðum, fólk vilji annað hvort vera saman eða ekki. 